X'għamlet s'issa l-UE biex issaħħaħ iċ-ċibersigurtà? L-UE issa għandha firxa ta' strumenti biex tipproteġi n-netwerks tal-komunikazzjoni elettronika, inkluż id-Direttiva dwar is-Sigurtà tan-Netwerks u tas-Sistemi tal-Informazzjoni (id-Direttiva NIS), l-Att tal-UE dwar iċ-Ċibersigurtà, u r-regoli l-ġodda dwar it-telekomunikazzjoni. Id-Direttiva introduċiet mekkaniżmi ġodda li jħeġġu l-kooperazzjoni fil-livell tal-UE, miżuri biex jiżdiedu l-kapaċitajiet nazzjonali, u obbligi fuq l-operaturi tas-servizzi essenzjali u fuq il-fornituri tas-servizzi diġitali biex jadottaw prattiki ta' ġestjoni tar-riskju u jirrappurtaw inċidenti sinifikanti lill-awtoritajiet nazzjonali. Għall-ewwel darba, l-Att dwar iċ-Ċibersigurtà jintroduċi regoli applikabbli fl-UE kollha għaċ-ċertifikazzjoni taċ-ċibersigurtà ta' prodotti, ta' proċessi u ta' servizzi. Barra minn hekk, l-Att dwar iċ-Ċibersigurtà jistabbilixxi mandat permanenti ġdid għall-Aġenzija tal-UE għaċ-Ċibersigurtà (l-ENISA), u jalloka wkoll aktar riżorsi lill-Aġenzija biex din tkun tista' tilħaq l-għanijiet tagħha. Skont ir-Regoli dwar it-Telekomunikazzjoni l-ġodda (il-Kodiċi għall-Komunikazzjonijiet Elettroniċi), l-Istati Membri jridu jiżguraw li jħaddnu l-integrità u s-sigurtà tan-netwerks tal-komunikazzjoni pubblika, u għandu jkollhom l-obbligu li jiżguraw li l-operaturi jieħdu l-miżuri tekniċi u organizzattivi meħtieġa biex jimmaniġġjaw b'mod xieraq kull riskju għas-sigurtà tan-netwerks u tas-servizzi. Ir-regoli l-ġodda jistipulaw ukoll li l-awtoritajiet regolatorji nazzjonali kompetenti jkollhom ċerti setgħat, inkluża s-setgħa li joħorġu struzzjonijiet vinkolanti u li jiżguraw il-konformità magħhom. Barra minn hekk, sabiex titħares il-kunfidenzjalità tal-komunikazzjonijiet, l-Istati Membri jistgħu jimponu kundizzjonijiet li jikkonċernaw is-sigurtà ta' networks pubbliċi kontra l-aċċess mhux awtorizzat għall-awtorizzazzjonijiet ġenerali għall-operaturi. Fl-aħħar nett, f'Mejju 2019, il-Kunsill stabbilixxa reġim ta' sanzjonijiet, li jippermetti lill-UE timponi miżuri restrittivi mmirati li jiskoraġġixxu l-attakki ċibernetiċi u li jirreaġixxu għalihom, attakki li jikkostitwixxu theddida esterna għall-UE u għall-Istati Membri tagħha. Ir-reġim ta' sanzjonijiet il-ġdid jagħmel parti mis-Sett ta' għodod taċ-ċiberdiplomazija tal-UE, qafas għal rispons diplomatiku konġunt tal-UE kontra attivitajiet ċibernetiċi malizzjużi li jippermetti lill-UE tagħmel użu sħiħ mill-miżuri fi ħdan il-Politika Estera u ta' Sigurtà Komuni, li jinkludu stqarrijiet mir-Rappreżentant Għoli, inizjattivi diplomatiċi u, jekk ikun meħtieġ, miżuri restrittivi, biex tirrispondi kontra attivitajiet ċibernetiċi malizzjużi. X'inhu l-Qafas ta' Ċertifikazzjoni taċ-Ċibersigurtà tal-UE u x'inhuma l-vantaġġi tiegħu? Skema Ewropea ta' ċertifikazzjoni taċ-ċibersigurtà hija ġabra komprensiva ta' regoli, rekwiżiti tekniċi, standards u proċeduri, miftiehma fuq livell Ewropew għall-evalwazzjoni tal-proprjetajiet taċ-ċibersigurtà ta' prodott, servizz u proċess speċifiku. Iċ-ċertifikazzjoni taċ-ċibersigurtà għandha rwol importanti biex tikber il-fiduċja u tiżdied is-sigurtà fil-prodotti, is-servizzi u l-proċessi li huma kruċjali għall-funzjonament tajjeb tas-Suq Uniku Diġitali. Minħabba d-diversità kbira u l-ħafna użi ta' prodotti, servizzi u proċessi tal-ICT, il-Qafas Ewropew ta' Ċertifikazzjoni taċ-Ċibersigurtà jippermetti l-ħolqien ta' skemi ta' ċertifikazzjoni tal-UE mfassla apposta u abbażi tar-riskji li jippreżentaw. B'mod partikolari, kull skema Ewropea għandha tispeċifika: a) il-kategoriji ta' prodotti u servizzi li huma koperti, b) ir-rekwiżiti taċ-ċibersigurtà, pereżempju b'referenza għall-istandards jew l-ispeċifikazzjonijiet tekniċi, c) it-tip ta' evalwazzjoni (eż. awtovalutazzjoni jew evalwazzjoni minn parti terza), u d) il-livell ta' assigurazzjoni maħsub (eż. bażiku, sostanzjali u/jew għoli). Biex juri r-riskju ta' ċibersigurtà, ċertifikat jista' jirreferi għal tliet livelli ta' assigurazzjoni (bażiku, sostanzjali, għoli), bil-livell proporzjonat skont ir-riskju assoċjat mal-użu maħsub tal-prodott, servizz, jew proċess f'termini tal-probabbiltà ta' inċident u l-impatt tiegħu. Pereżempju, livell għoli ta' assigurazzjoni jfisser li l-prodott li ġie ċċertifikat għadda mill-ogħla testijiet ta' sigurtà. Iċ-ċertifikat li joħroġ ikun rikonoxxut fl-Istati Membri kollha, u jagħmilha eħfef għan-negozji biex jagħmlu kummerċ transfruntier u għall-utenti biex jifhmu l-karatteristiċi ta' sigurtà tal-prodott jew tas-servizz. Dan jippermetti kompetizzjoni pożittiva bejn il-fornituri fis-suq kollu tal-UE, li twassal għal prodotti aħjar u valur ikbar għall-flus. Is-Sigurtà Ppjanata: Il-Qafas jgħin lill-manifatturi jew lill-fornituri involuti fit-tfassil u l-iżvilupp ta' prodotti, servizzi jew proċessi biex jimplimentaw miżuri fl-istadji l-aktar bikrija ta' tfassil u żvilupp. Dan se jippermetti li s-sigurtà ta' dawk il-prodotti, is-servizzi jew il-proċessi tiġi protetta sal-ogħla livell possibbli, b'tali mod li l-okkorrenza ta' attakki ċibernetiċi tiġi antiċipata u minimizzata (“is-sigurtà ppjanata”). Il-qafas Ewropew taċ-ċertifikazzjoni se jiddependi kemm jista' jkun fuq l-istandards internazzjonali bħala mod kif jiġi evitat il-ħolqien ta' ostakli għall-kummerċ jew ta' problemi tekniċi ta' interoperabbiltà. Min se jibbenefika minn dan il-qafas ta' ċertifikazzjoni u kif? L-abbiltà li wieħed jifhem jekk prodott, sistema jew servizz jissodisfawx ir-rekwiżiti speċifiċi tifforma l-qalba tal-fiduċja fis-sistemi diġitali li niddependu fuqhom. Għalhekk, il-Qafas se jkun utli: Biex jikber il-valur taċ-ċertifikazzjoni taċ-ċibersigurtà, il-manifatturi jew il-fornituri ta' prodotti, servizzi jew proċessi ċċertifikati, inklużi dawk li għalihom tkun inħarġet dikjarazzjoni ta' konformità tal-UE, għandhom jipprovdu informazzjoni ta' ċibersigurtà supplimentari speċifika (eż. gwida u rakkomandazzjonijiet biex jgħinu lill-utenti finali jissettjaw, jinstallaw, iħaddmu u jieħdu ħsieb il-prodotti jew is-servizzi, eċċ.). B'mod speċifiku, x'se jkun il-valur miżjud tal-Qafas għall-SMEs u l-istartups? L-SMEs u n-negozji l-ġodda tradizzjonalment iħabbtu wiċċhom ma' aktar diffikultajiet biex jespandu fi swieq ġodda b'rekwiżiti differenti. Il-Qafas se jgħin biex jitnaqqas dan it-tip ta' ostakli għall-SMEs u biex negozji ġodda jidħlu fis-suq, minħabba li l-kumpaniji se jkollhom jgħaddu minn proċess ta' ċertifikazzjoni tal-prodotti tagħhom darba biss u ċ-ċertifikat korrispondenti se jkun validu fl-UE kollha. Barra minn hekk, hekk kif id-domanda għal soluzzjonijiet aktar siguri mistennija tikber mad-dinja kollha, il-kumpaniji, inkluż l-SMEs, li l-prodotti tagħhom jiġu ċċertifikati, se jgawdu minn vantaġġ kompetittiv biex jissodisfaw din il-ħtieġa. Barra minn dan, il-possibbiltà li l-kumpaniji jiċċertifikaw huma stess il-konformità mar-rekwiżiti ta' sigurtà għall-prodotti, il-proċessi u s-servizzi li huma ta' riskju baxx trendi l-Qafas aktar attraenti għall-SMEs u n-negozji l-ġodda. Nieħdu l-eżempju ta' SME li tiżviluppa u tbigħ applikazzjonijiet tal-ICT lil kumpaniji akbar li jeħtieġu ċerti assigurazzjonijiet li l-applikazzjonijiet huma sikuri b'mod xieraq, u li ġew żviluppati skont l-aħjar prattiki f'dak li għandu x'jaqsam mal-kodifikazzjoni sikura. Bis-saħħa ta' Ċertifikat Ewropew taċ-Ċibersigurtà, l-SME tista' turi s-sigurtà tal-prodotti tagħha kif ukoll il-prattiki ta' żvilupp siguri tagħha, u b'hekk tissodisfa r-rekwiżiti tal-klijenti tagħha mhux biss fi Stat Membru wieħed, kif ta' spiss jiġri llum, iżda wkoll fl-UE kollha. Iċ-ċertifikazzjoni taċ-ċibersigurtà se ssir obbligatorja? L-iskemi stabbiliti taħt il-Qafas huma volontarji, jiġifieri l-bejjiegħa jistgħu jiddeċiedu huma stess iridux li l-prodotti tagħhom ikunu ċċertifikati taħthom. Madankollu, l-Att dwar iċ-Ċibersigurtà jipprevedi li l-Kummissjoni tivvaluta l-effiċjenza u l-użu tal-iskemi Ewropej adottati taċ-ċertifikazzjoni taċ-ċibersigurtà. B'mod partikolari, se tivvaluta jekk skema Ewropea speċifika għaċ-ċertifikazzjoni taċ-ċibersigurtà għandhiex issir obbligatorja permezz ta' leġiżlazzjoni rilevanti tal-UE, biex tiżgura livell adegwat ta' ċibersigurtà fuq prodotti, servizzi u proċessi tal-ICT u biex ittejjeb il-funzjonament tas-suq intern. Barra minn hekk, leġiżlazzjoni oħra fil-livell nazzjonali jew tal-UE tista' tagħmel użu minn skemi eżistenti bħala mod sempliċi biex tiddeskrivi l-obbligi futuri fuq il-prodotti jew is-sistemi. L-Aġenzija tal-UE għaċ-Ċibersigurtà, kif qed tissaħħaħ? Sa issa l-Aġenzija tal-UE għaċ-Ċibersigurtà kellha mandat temporanju, li ġġedded l-aħħar fl-2013 u li kellu jiskadi fl-2020. L-Att dwar iċ-Ċibersigurtà ta lill-Aġenzija mandat permanenti, u b'hekk poġġieha fuq pedament stabbli għall-futur. Il-kompiti attwali tal-Aġenzija tal-UE għaċ-Ċibersigurtà, bħall-appoġġ għall-iżvilupp u l-implimentazzjoni tal-politika kif ukoll il-bini tal-kapaċità ċibernetika, issaħħew u ngħataw fokus mill-ġdid. Żdiedu kompiti ġodda, l-iktar fir-rigward taċ-ċertifikazzjoni taċ-ċibersigurtà. Il-mandat il-ġdid jinkludi kompiti addizzjonali importanti diġà fdati f'idejn l-Aġenzija tal-UE għaċ-Ċibersigurtà permezz tad-Direttiva NIS, li sar ftehim dwarha fl-2016, bħar-rwol tas-segretarjat tan-Netwerk tal-Iskwadri ta' Rispons għal Inċidenti relatati mas-Sigurtà tal-Kompjuters (is-CSIRTs), li jiġbor flimkien is-CSIRTs nazzjonali tal-Istati Membri tal-UE. Sabiex jiġu ssodisfati dawn ir-responsabbiltajiet miżjuda, il-persunal tal-Aġenzija jista' jikber b'50 %, u r-riżorsi finanzjarji rduppjaw, billi żdiedu minn EUR 11-il miljun għal EUR 23 miljun fuq perjodu ta' 5 snin. X'inhuma l-kompiti ewlenin tal-Aġenzija tal-UE għaċ-Ċibersigurtà skont il-mandat il-ġdid? X'inhi r-rakkomandazzjoni tal-Kummissjoni Ewropea għal approċċ komuni tal-UE għas-sigurtà tan-netwerks 5G? In-netwerks tal-Ħames Ġenerazzjoni (5G) se jsawru s-sinsla tal-futur tas-soċjetajiet u l-ekonomiji tagħna, inkluż f'ħafna setturi kritiċi bħall-enerġija, it-trasport, il-banek u s-saħħa, u dan jitfa' dawl qawwi fuq il-ħtieġa li tiġi indirizzata kwalunkwe vulnerabbiltà fir-rigward tas-sigurtà u l-fiduċja. F'Marzu 2019 il-Kummissjoni Ewropea rrakkomandat għadd ta' passi u miżuri operazzjonali biex tiżgura livell għoli ta' ċibersigurtà għan-networks 5G fil-livell tal-UE. B'mod partikolari, l-Kummissjoni rrakkomandat lill-Istati Membri jlestu valutazzjoni tar-riskju għall-UE kollha sa Ottubru 2019 u jidentifikaw sett ta' miżuri ta' mitigazzjoni possibbli, sa Diċembru 2019. Għal aktar informazzjoni dwar ir-Rakkomandazzjoni, inkluż il-passi li jmiss, ara l-istqarrija għall-istampa u dawn il-Mistoqsijiet u Tweġibiet. X'inhuma l-passi li jmiss? Il-Kummissjoni Ewropea pproponiet li tagħti spinta sinifikanti lill-investiment fiċ-ċibersigurtà u fit-teknoloġiji diġitali avvanzati fl-UE matul il-perjodu li jmiss tal-baġit tal-UE, b'mod partikolari permezz tal-proposta tagħha għal Programm Ewropa Diġitali. Ipproponiet ukoll Ċentru Ewropew ġdid għall-Kompetenza taċ-Ċibersigurtà u n-netwerk li tiġbor ir-riżorsi u tikkoordina l-prijoritajiet mal-Istati Membri u biex timplimenta proġetti rilevanti fil-qasam taċ-ċibersigurtà. Il-proposta timmira wkoll li toħloq Netwerk ta' Ċentri ta' Koordinazzjoni Nazzjonali u Komunità ta' Kompetenza taċ-Ċibersigurtà sabiex tiżgura kooperazzjoni u sinerġiji aħjar fost l-esperti u l-istrutturi speċjalizzati eżistenti fl-Istati Membri. Dan jimxi id f'id mal-objettiv ewlieni li tiżdied il-kompetittività tal-industrija taċ-ċibersigurtà tal-UE u ċ-ċibersigurtà tinbidel f'vantaġġ kompetittiv għal industriji Ewropej oħra. Għal aktar informazzjoni Fuljett - Building strong cybersecurity in the European Union Skeda informattiva - Reżiljenza, Deterrenza u Difiża: Nibnu sigurtà ċibernetika b'saħħitha fl-Ewropa Proposta għal Netwerk u Ċentru Ewropew ta' Kompetenza fil-qasam taċ-Ċibersigurtà Ewropa li Tipproteġi: 15 minn 22 inizjattiva leġiżlattiva tal-Unjoni tas-Sigurtà miftiehma s'issa Stqarrija għall-istampa - In-negozjaturi tal-UE jaqblu dwar it-tisħiħ taċ-ċibersigurtà tal-Ewropa Stqarrija għall-istampa- Il-Kummissjoni Ewropea tirrakkomanda approċċ komuni fil-livell tal-UE għas-sigurtà tan-networks 5G